TIISTAINA 19. MAALISKUUTA 2019 PIDETYN ILTAPÄIVÄISTUNNON PÖYTÄKIRJA

(2020/C 334/03)

SISÄLTÖ

14. Kiireelliset asiat 2: Ympäristörikollisuus 8

15. AKT:n ja EU:n kumppanuuden strateginen merkitys ja ulottuvuus 9

16. Muuttoliikettä koskevan Global Compact -aloitteen täytäntöönpano 9

17. Raportti nuorisokonferenssista 9

TIISTAINA 19. MAALISKUUTA 2019 PIDETYN ILTAPÄIVÄISTUNNON PÖYTÄKIRJA

Istunto avattiin klo 15.02.

PUHETTA JOHTI: Juan Fernando LOPEZ AGUILAR

Yhteispuheenjohtajana

14. Kiireelliset asiat 2: Ympäristörikollisuus

AKT-maiden ja EU:n jäsenvaltioiden päättäjät politiikan eri laidoilta korostivat, että ympäristörikoksia vastaan on tärkeää ryhtyä entistä vahvempiin toimiin. Se on tarpeen biologisen monimuotoisuuden, ekosysteemien ja ilmastonmuutoksen hillitsemisen suojelemiseksi sekä elinkeinojen ja ihmisten terveyden turvaamiseksi. Se on tärkeää myös torjuttaessa muuntyyppistä järjestäytynyttä rikollisuutta, johon ympäristörikokset usein liittyvät. Jäsenet korostivat, että tarvitaan tällaisia rikoksia koskeva sovittu määritelmä, jota ei tällä hetkellä ole olemassa.

Vaikka todettiin, että laittoman ja laillisen toiminnan välillä on tehtävä selvä ero, jotkut jäsenet katsoivat, että tarvitaan kokonaisvaltaisempi lähestymistapa ympäristön kannalta haitallisiin toimintoihin. Mainittuihin toimintoihin sisältyivät laiton kalastus ja jätteen valvomaton sijoittaminen.

Erityistä huomiota kiinnitettiin merellä tapahtuviin ympäristörikoksiin. Asianomaisten AKT-maiden edustajat tekivät selkoa aiheutuneista vahingoista, toteutetuista toimenpiteistä ja tarvittavista lisätoimenpiteistä.

Jäsenet painottivat, että AKT-maiden valmiuksia torjua ympäristörikollisuutta on tuettava.

Useat jäsenet vaativat ankarampia seuraamuksia, ja pohdittiin ajatusta siitä, että ihmisyyttä vastaan tehtyjen rikosten määritelmää laajennettaisiin siten, että se koskee myös ympäristörikoksia.

Puheenvuorot: Alpha OUSMANE (Burkina Faso), Stefan GEHROLD, Halifa Baboucar SALLAH (Gambia), Jo LEINEN, Ben Abdallah BANDA (Ghana), Catherine BEARDER, Federico ABAGA DUDO (Päiväntasaajan Guinea), Maria HEUBUCH, Price CYPRIEN (Haiti), Moses CHEBOI (Kenia), Joachim ZELLER, Clifford ANDRE (Seychellit), Louis Joseph MANSCOUR, Andre MISIEKABA (Surinam), Jacob L. OULANYAH (Uganda), Lucie MILEBOU-AUBUSSON (Gabon), Babiker MOHAMED TOM BAKHIT DAFAALLA (Sudan).

Komissio: Domenico Rosa

Clifford Andre (Seychellit) ja Julie Ward päättivät keskustelun.

Keskustelun päätteeksi Sir Louis H. STRAKER kommentoi hirmumyrsky Idaista kärsineiden maiden tilannetta. Halifa Baboucar SALLAH puhui samasta aiheesta. Näiden puheenvuorojen jälkeen yhteispuheenjohtajat päättivät antaa yhteisen lehdistötiedotteen hirmumyrskyn traagisista vaikutuksista.

AKT:n ja EU:n kumppanuuden strateginen merkitys ja ulottuvuus

15.

Poliittisten asioiden valiokunta

Yhteisesittelijät: Sebastian Kopulande (Sambia) and David Martin (Maria Arenan sijaisena)

Monet jäsenet olivat yhtä mieltä siitä, että nykyinen kumppanuus ei ole pitänyt lupauksiaan täysimääräisesti, ja että raportista olisi tehtävä viiteasiakirja, jota neuvottelijoiden olisi käytettävä tulevan vahvemman kumppanuuden puolesta. Viiteasiakirjassa olisi oltava selkeät vertailuarvot, ja lopullista menestystä olisi mitattava siihen nähden, miten köyhyyden vähentämisessä onnistutaan. AKT:n ja EU:n kumppanuus kattaa yli 50 prosenttia YK:n jäsenvaltioista, ja siinä olisi käsiteltävä todellisia maailmanlaajuisia kysymyksiä, kuten Agenda 2030 -toimintaohjelmaa, Pariisin ilmastosopimusta, kansainvälisiä veropetoksia ja monenvälisiin sääntöihin perustuvaa maailmanjärjestystä. AKT-maiden jäsenet ilmaisivat huolensa AKT-maiden ja EU:n välisestä jatkuvasta voimasuhteiden epätasapainosta ja mahdollisesta siirtymisestä tulevan kumppanuuden ”alueellistamiseen”.

Puheenvuorot: Alpha OUSMANE (Burkina Faso), Michael GAHLER, Halifa Baboucar SALLAH (Gambia), Carlos ZORRINHO, Michel KAMANO (Guinea), Federico ABAGA DUDO (Päiväntasaajan Guinea), Price CYPRIEN (Haiti), Maria HEUBUCH, Margaret KAMAR (Kenia), Ahamada SOUKOUNA (Mali), Clifford ANDRE (Seychellit), Joachim ZELLER, Adjedoue WEIDOU (Tšad), Jacob L. OULANYAH (Uganda), Ben Abdallah BANDA (Ghana).

Komissio: Domenico Rosa

Yhteisesittelijät: Sebastian Kopulande (Sambia) ja David Martin päättivät keskustelun.

AKT:n pääsihteeri: Patrick I. GOMES, Sir Louis H. STRAKER.

Muuttoliikettä koskevan Global Compact -aloitteen täytäntöönpano

16.

Pääkeskustelu Elspeth Guildin kanssa, oikeustieteen professori, Queen Mary College, University of London

Erittäin suuri enemmistö AKT:n ja Euroopan parlamentin jäsenistä suhtautui myönteisesti turvallista, hallittua ja laillista muuttoliikettä koskevan maailmanlaajuisen Global Compact -aloitteen ansioihin ja oli pahoillaan sitä, että kaikki EU:n jäsenvaltiot eivät äänestäneet sen puolesta. Jäsenet totesivat, että kansallisten lainsäädäntöjen, kansainvälisten sopimusten, ihmisoikeuksien ja etiikan yhdistäminen on monimutkaista globaalistuneessa maailmassa, kun eriarvoisuus on lisääntynyt ja väestönkasvu on epätasapainossa maanosien välillä. Maahanmuuttopolitiikkojen olisi kuitenkin perustuttava todellisiin tosiseikkoihin eikä tunteisiin ja valeuutisiin (joita voidaan käyttää vääristellen vaalitarkoituksiin). Useimmat jäsenet olivat myös samaa mieltä siitä, että muuttoliikeilmiöön liittyviä haasteita on jaettava yhteistyön ja molemminpuolisen edun hengessä. Hyvä hallintotapa, ihmisoikeudet ja kehitys kulkevat käsi kädessä, ja avainasemassa tulee olemaan Afrikan teollistuminen. Ihmiskaupan lopettamiseksi voitaisiin tehdä enemmän, mutta samalla EU:n olisi lisättävä mahdollisuuksia lailliseen maahanmuuttoon.

Jäsenet pyysivät Global Compact -aloitteen sisällyttämistä tulevaan EU–AKT-kumppanuussopimukseen.

Professori Elspeth Guild päätti keskustelun viittaamalla Eurostatin lukuihin, joiden mukaan valtaosa EU:hun tulevista maahanmuuttajista ei ole peräisin AKT-maista.

Puheenvuorot: Michael GAHLER, Halifa Baboucar SALLAH (Gambia), Juan Fernando LÓPEZ AGUILAR, Michel KAMANO (Guinea), Nathalie GRIESBECK, CYPRIEN (Haiti), Moses CHEBOI (Kenia), Ahamada SOUKOUNA (Mali), Nicolas BAY, Pedro SILVA PEREIRA, Julie WARD, Carlos ZORRINHO, Adjedoue WEIDOU (Tšad), Jacob L. OULANYAH (Uganda), Ben Abdallah BANDA (Ghana).

Komissio: Domenico Rosa

17. Raportti nuorisokonferenssista

Yhteispuheenjohtaja ja konferenssin yhteispuheenjohtajat André Clifford (Seychellit) ja Julie Ward antoivat puheenvuoron kahdelle nuorelle romanialaiselle osallistujalle, Madalina Huzumille ja Tudor Drujesculle, jotka raportoivat konferenssin tuloksista.

Konferenssin teemana olivat nuorten eurooppalaisten ilmastonmuutoksen vastaiset protestit ja niiden mahdollinen vaikutus tuleviin EU-vaaleihin. Konferenssiin osallistui lukuisia nuoria romanialaisia, jotka kävivät keskusteluja jäsenten kanssa ystävällisen ja epämuodollisen ilmapiirin vallitessa. Osallistujat ilmaisivat huolensa planeettamme tulevaisuudesta ja totesivat, että hallitusten toimet ilmaston lämpenemisen torjumiseksi olivat edelleen suurelta osin riittämättömiä. Lisäksi he huomauttivat, että myös jo toteutetuissa osissa, kuten kierrätyksessä, on usein heikkouksia ja puutteita, ja mainitsivat muovin vähäisen uudelleenkäytön yhtenä esimerkkinä. Lisäksi he korostivat, että nuoret osallistuvat usein pienen mittakaavan hankkeisiin, mutta heitä ei kuulla lainkaan puiteohjelmien ja strategisen suunnittelun laadinnassa ilmastonmuutoksen torjumiseksi.

(Istunto päättyi klo 18.56)